
I. Общи положения

Чл.1. Настоящите правила определят условията и реда за провеждане и предоставяне на финансови средства на сесии, организирани от Национален дарителски фонд „13 века България“.
Чл.2. НДФ „13 века България “ по реда на тези правила подпомага:
1. Проекти, свързани с образованието, науката, културата, възстановяването и опазването на исторически и културни ценности, здравеопазването и други социални сфери.
Чл.3. Източникът за финансиране на одобрените по настоящите правила проекти е:
1. От субсидията за държавния бюджет, определена със Закона за държавния бюджет на Република България за съответната година.
2. Учредена конкретна целева дарителска партида.
Чл.4. Управителният съвет на Фонда приема програма за темите на сесиите за всяка календарна година.

II. Обявяване на сесия
Чл.5. Управителният съвет на Фонда утвърждава темата на сесията и с решението си определя:
1. Условията на сесията, конкретизирани с утвърдената от УС на Фонда покана за нейното обявяване.
2. Общият размер на финансовите средства, с които ще бъдат подпомагани кандидатстващите;
3. Срокът за подаване на необходимите документи;
4. Допълнителни изисквания.
Чл.6. За участие в сесията кандидатстващите подават на хартиен носител и/или чрез електронна кореспонденция утвърден образец на Заявление за спомоществователство на проект  заедно с всички посочени приложения към него. Когато документите са на чужд език, те се представят заедно със заверен превод на български език.
(1) Юридическите лица посочват единен идентификационен код и прилагат заверени копия на следните документи:
1. Държавните и общински организации – акта за създаването на организацията;
2. Чуждестранните юридически лица, учредени в съответствие със законодателството на държавата – членка на Европейския съюз, или на друга държава от Европейското икономическо пространство и Швейцария – легализиран превод на документа, издаден от компетентен орган в държавата на тяхното учредяване, удостоверяващ, че те имат право да осъществят дейност в сферата на културата, науката, образованието, здравеопазването, опазването на културното наследство, социалната сфера;
3. Доказателства за осигуряване на 20 % от общия бюджет – декларация по образец.
4. Представяне на декларация по образец, от която да е видно, че организацията няма да извършва икономическа дейност по проекта, с който кандидатства в сесията.
Чл.7. Обявата за темата на сесията и условията за кандидатстване се публикуват на интернет страницата на НДФ „13 века България“, както и в други електронни издания.


III. Условия и ред за кандидатстване
Чл.8. За получаване на финансова подкрепа от НДФ „13 века България“ могат да кандидатстват:
1. Юридически лица с нестопанска цел;
2. Общини;
3. Организации, регистрирани и/или изпълняващи дейности по съответните закони: Закон за висшето образование, Закон за степента на образование, образователния минимум и учебния план, Закон за лечебните заведения, Закон за социално подпомагане, Закон за закрила и развитие на културата, Закон за културното наследство, Закон за народните читалища, Закон за обществените библиотеки и др., когато предметът им на дейност съвпада с целите и дейностите, възложени на Фонда със Закона за НДФ „13 века България“.
Чл.9. Не се разглеждат проекти, подадени от физически лица, еднолични търговци и търговски дружества.
Чл.10. Не се предоставят средства за финансова подкрепа на:
1. Проекти с липсващи и/или непълни документи;
2. Проекти, които противоречат на закона, нарушават човешките права или подбуждат към дискриминация;
3. Проекти, които вече са реализирани и са приключили;
4. Проекти, които ще бъдат реализирани за срок по-дълъг от 18 месеца, считано от датата на постъпване на заявлението. 
5. Проекти, чрез които кандидатстващите организации извършват стопанска и/или икономическа дейност.
6. Разходи по кандидатстващия проект за дейност, която не е свързана пряко с целта на проекта;
7. Разходи по кандидатстващия проект за дейност, която е свързана с политически партии, включително партийни мероприятия с участието на представители на политически партии;
Чл.11. (1) Не се разглеждат проекти на кандидати, получили финансова подкрепа от Фонда по друг проект в рамките на календарната година.
(2) Не се разглеждат проекти на кандидати, получили финансова подкрепа и неизпълнили задълженията си по предходни договори, сключени с НДФ „13 века България“. 
Чл.12. За проекти по чл. 9., чл. 10. и чл. 11. се изготвят писма с отказ.

IV. Критерии за оценка на проектите за кандидатстване 
Чл.13. (1) Съответствие на проекта с темата на обявената сесия за финансова подкрепа.
(2) Значимост на проекта от гледна точка на неговия културен, образователен и социален ефект.
(3) Ефективност на проекта от гледна точка на развитието на конкретни познания и умения у участниците в проекта по начин, който съответства на различните сфери, ценности, системи и нива за тях. 
(4) Иновативност.
(5) Популяризиране на проекта и дейностите, свързани с него.
(6) Степен на съответствие на проекта с бюджетните рамки на обявената сесия. 
(7) Потенциал на включен екип за реализация на проекта.

V. Провеждане на конкурса
Чл.14 (1) Постъпилите за кандидатстване проекти, се разглеждат от служители на Фонда, определени със заповед на Изпълнителния директор.
(2) Служителите установяват дали постъпилите проекти отговарят на Условията и реда за кандидатстване, подробно описани в глава III, от настоящите правила.
(3) За проектите, които не отговарят на условията, се прилага чл. 12 от настоящите правила.
Чл.15. (1) Проектите, които отговарят на реда и условията за кандидатстване се разглеждат от експертна комисия, която се състои от нечетен брой членове.
(2) С решение на Управителния съвет на Фонда се определя поименната експертна комисия, както и възнагражденията за нейните членове.
(3) Всяка една комисия се създава за конкретна сесия.
(4) За участието си всеки един член на комисията сключва с НДФ „13 века България“ граждански договор, като към него подписва декларация, че няма търговски, финансов или друг делови интерес от осъществяването на кандидатстващите в сесията проекти. 
Чл.16. (1) Експертната комисия:
1. Разглежда и оценява постъпилите проекти съгласно критериите за оценката им и изискванията за всяка конкретна сесия;
2. На базата на направените оценки на проектите, предлага кои от тях да бъдат финансово подкрепени както и конкретни размери на средствата, с които да бъдат подпомогнати от Фонда, съобразно максималния размер за финансиране на един проект.  
Чл.17. (1) Предложенията на комисията се формират с обикновено мнозинство.
(2) При провеждане на заседанията на експертната комисия се съставя стенографски протокол. За взетите решения членовете подписват кратък протокол. 
Чл.18. (1) Предложенията на комисията се представят на Управителния съвет на Фонда, който взема окончателните решения.
Чл.19. След изпълнение на чл. 18 от настоящите Правила се сключват договори за спомоществователство със съответните кандидати за предоставяне на финансова подкрепа.

ЗАКЛЮЧИТЕЛНИ РАЗПОРЕДБИ
§ 1 Настоящите правила са одобрени с решение по т.2 от 6-то заседание на УС на НДФ „13 века България“, проведено на 03.04.2019 г.
§ 2 Настоящите правила отменят изцяло „Процедура за провеждане на сесии за финансово подпомагане.

